Percheziţii DNA la sediul Brigăzii de Combatere a Criminalităţii Organizate Oradea
Au fost percheziţii marţi la sediul Brigăzii de Combatere a Criminalităţii Organizate Oradea, anunță în exclusivitate ebihoreanul.ro Procurorii şi poliţiştii DNA Oradea au ridicat documente într-o anchetă care vizează fapte asimilate celor de corupţie.
Potrivit surselor ebihoreanul.ro acţiunea a început marţi dimineaţa, când doi procurori şi mai mulţi poliţişti de la Serviciul Teritorial al DNA Oradea au sigilat mai multe birouri din sediul Brigăzii de Combatere a Criminalităţii Organizate (BCCO) Oradea, situat în incinta Inspectoratului de Poliţie al Judeţului Bihor.
Anchetatorii au rămas în clădire până la prânz şi au plecat cu câteva calculatoare şi documente.
Conform aceloraşi surse, aspectele vizate de anchetă privesc, pe de o parte, transferuri neconforme ale unor poliţişti, între care s-ar număra şi soţia unui ofiţer DGA, iar pe de alta "certificatul" de bună purtare emis pe numele lui Victor Micula şi care a fost depus în procesul în care afaceristul este judecat la Tribunalul Bihor alături de patru poliţişti acuzaţi că l-ar fi "cooptat" ilegal într-o acţiune, că i-au furnizat datele altor persoane şi chiar l-au lăsat să acceseze bazele de informații ale MAI.
Documentul, despre care ebihoreanul.ro a relatat în momentul în care a apărut în dosarul procesului, este un răspuns al BCCO Oradea, întocmit pe 23 decembrie 2020, în urma unei cereri făcute în aceeaşi zi de Victor Micula, prin avocat, şi arăta că afaceristul ar fi furnizat informaţii poliţiştilor Antidrog. "Cu sprijinul informațiilor furnizate de dvs. s-a reușit prinderea în flagrant a doi traficanți de droguri de mare risc", se preciza în act. Citește mai mult pe ebihoreanul.ro
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank